## Prop del 90 % dels autònoms sense treballadors de la zona zero de la riuada sol·licita les ajudes de Labora

*** El secretari autonòmic d’Ocupació, Antonio Galvañ ha informat que el Servici Valencià d’Ocupació ha començat a resoldre les ajudes amb l’objectiu que els autònoms cobren abans de Nadal
* Labora rep més de 13.000 sol·licituds d’autònoms sense treballadors afectats per la riuada per a les ajudes directes de 3.000 euros a les quals s’han destinat 90 milions**

Labora ha rebut més de 13.000 sol·licituds d’autònoms sense treballadors afectats per la riuada per a l’ajuda directa de 3.000 euros que ha aprovat el Consell, i que en global està dotada amb 90 milions d’euros.

Així, prop del 90 % dels autònoms sense treballadors de la zona zero de la riuada ha sol·licitat estes ajudes de Labora. Com ha explicat el secretari autonòmic d’Ocupació, Antonio Galvañ, el percentatge de sol·licituds varia segons les zones, i arriba a entre un 90 o 100 % en el cas dels municipis més afectats com Camporrobles, Beniparrell, Catarroja, Sedaví, Massanassa, Algemesí o Paiporta; en canvi, autònoms de municipis com Bétera, Paterna o Mislata a penes han cursat la sol·licitud.

Galvañ ha destacat l’agilitat mostrada pel personal de Labora per a posar en marxa estes ajudes que “beneficien un dels col·lectius més necessitats després de la riuada”. Així, ha avançat que Labora ha començat a resoldre els expedients perquè totes les persones que han sol·licitat estes ajudes les comencen a cobrar abans de Nadal.

Els requisits per a poder accedir a estes ajudes, el termini de sol·licitud de les quals es va tancar dilluns passat, era ser persones autònomes donades d’alta com a treballador autònom en la Seguretat Social o en alguna mutualitat, que el lloc de treball que figura en l’IAE se situe en la zona el territori damnificat a conseqüència de la DANA i que no tingueren contractada cap persona treballadora per compte d’altri.

Així mateix, també s’han pogut beneficiar les persones treballadores autònomes que formen part de comunitats de béns o de qualsevol altra entitat sense personalitat jurídica.

Esta ajuda és compatible amb altres subvencions per a la mateixa finalitat procedents de qualsevol administració o ens públic o privat, nacional, de la Unió Europea o organisme internacional.

Cal recordar que la gestió s’ha realitzat sense burocràcia, de manera que n’hi ha hagut prou amb presentar un formulari de dades i una declaració responsable de complir els requisits.

Fecha: 17/12/2024